SAMBIRU 14
Sukulu zo Apayiniya Asere
Akaboni aku Yehova akwamba kali kuja ndi sukulu zakusambiza ŵanthu Bayibolu. Sukulu izi zitovya ŵanthu wo atijipereka kugwira ntchitu yakupharazga Uthenga wa Ufumu kuti apharazgengi mwalusu.—2 Timote 4:5.
Sukulu ya Apayiniya. Asani mupharazgi wachita upayiniya wa nyengu zosi kwa chaka chimoza wangasere sukulu yeniyi yo yichitika kwa mazuŵa 6. Sukulu iyi yichitikiya mu Nyumba ya Ufumu yakufupi ndiko ŵanthu aja. Sukulu iyi yitovya apayiniya kuti aje pa ubwezi ndi Yehova, kuti apharazgengi mwalusu ndipuso kuti alutirizi kuchita uteŵeti wawu mwakugomezeka.
Sukulu ya Apharazgi a Ufumu. Sukulu iyi yichitika kwa myezi yiŵi ndipu yikunozgeka kuti yiwovyi apayiniya alusu wo akhumba kuchiteŵete kuchigaŵa ko kwe apharazgi amana. Yiwu ayezga mupharazgi walusu Yesu Khristu ndipu akamba mazu ngakuti “Ini! Nditumeni!” (Yesaya 6:8; Yohane 7:29) Asani munthu wasamuka wakhumbika kuja ndi umoyu wambula kukhumba vinthu vinandi. Midawuku, malu ndipuso vakurya vingaja vakupambana ndi vo tinguziŵiliya. Mungakhumbika so kusambira chineneru chinyaki. Sukulu iyi yitovya abali ndi azichi ambula kuto pamwenga kuyirwa kweniso wo ŵe pa nthengwa a vyaka vakwambiya 23 mpaka 65, kuti aje ndi mijalidu yamampha ndipuso malusu ngo ngangaŵawovya kuti afiski kuchita uteŵeti wo Yehova waŵapasa.
Sukulu ya Giliyadi. Mu Chiheberi mazu ngakuti “Giliyadi” ngang’anamuwa “Ukaboni.” Kwambiya mu chaka cha 1943 po sukulu iyi yingwambiya, amishonale akujumpha 8,000 wo akusere sukulu iyi aja achitumizika m’vyaru vakupambanapambana kuti akachitiyi ukaboni “kuvigoti va charu.” (Machitidu 13:47) Mwakuyeruzgiyapu, pa nyengu yo amishonale angufikiya ku Peru, kwengavi mpingu wewosi kweni sonu kwe mipingu yakujumpha 1,000. Pa nyengu yo amishonale angwamba kuteŵete ku Japan, kwenga Akaboni ambula kukwana 10, kweni sonu kwe Akaboni akujumpha 200,000. Ku Sukulu ya Giliyadi ŵanthu asambira Bayibolu kwa myezi 5. Apayiniya apade pamwenga amishonale, wo ateŵete pa Beteli, kweniso akuwonere madera ndiwu asere sukulu iyi kuti yiŵawovyi kulutisa panthazi ntchitu ya kupharazga yo yichitika pacharu chosi.
Kumbi chilatu cha Sukulu ya Upayiniya ntchakuti wuli?
Kumbi mbayani wo asere Sukulu ya Apharazgi a Ufumu?
tum_Latn kin_Latn tum_Latn tum_Latn tum_Latn tum_Latn tum_Latn tum_Latn